21.7.2023
SK
Úradný vestník Európskej únie
L 184/77
VYKONÁVACIE ROZHODNUTIE KOMISIE (EÚ) 2023/1521 z 19. júla 2023 o určitých osobitných opatreniach na kontrolu infekcie vírusom nodulárnej dermatitídy počas obmedzeného obdobia [oznámené pod číslom C(2023) 4811] (Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 71 ods.
3 písm.
a), keďže: (1)
Infekcia vírusom nodulárnej dermatitídy spôsobená vírusom nodulárnej dermatitídy je choroba hovädzieho dobytka prenášaná vektormi, ktorá spôsobuje značné hospodárske straty, znižuje výnos mlieka, spôsobuje mimoriadnu vychudnutosť, trvalé poškodenie koží, niekoľko sekundárnych komplikácií, mesiace pretrvávajúcu chronickú slabosť, ako aj zákaz obchodovania.
Choroba je endemická v Afrike a je zaradená do zoznamu povinne oznamovaných chorôb Svetovej organizácie pre zdravie zvierat.
(2)
Nodulárna dermatitída sa v Únii prvýkrát vyskytla v roku 2015 v Grécku.
V roku 2016 sa choroba rýchlo rozšírila v mnohých krajinách juhovýchodnej Európy vrátane Albánska, Bulharska, Grécka, Kosova *, Severného Macedónska, Čiernej Hory a Srbska.
Vo všetkých postihnutých krajinách bola choroba účinne pod kontrolou prostredníctvom hromadnej vakcinácie hovädzieho dobytka živými homológnymi vakcínami, ktoré sa každoročne opakovali v súlade so špecifikáciami vakcín.
Okrem toho Chorvátsko a Bosna a Hercegovina, ktoré neboli postihnuté nodulárnou dermatitídou, vykonali vakcináciu ako preventívne opatrenie vzhľadom na výskyt choroby v susedných krajinách.
(3)
Vykonávacie nariadenie Komisie (EÚ) 2021/1070 (2) bolo prijaté v rámci nariadenia (EÚ) 2016/429 a stanovujú sa v ňom na obmedzené obdobie osobitné opatrenia na kontrolu nodulárnej dermatitídy.
Uvedené vykonávacie nariadenie sa uplatňovalo do 21. apríla 2023.
(4)
Konkrétnejšie sa vo vykonávacom nariadení (EÚ) 2021/1070 vymedzujú pásma členského štátu, v ktorých sa vykonáva vakcinácia proti nodulárnej dermatitíde, a osobitné pravidlá kontroly chorôb v rámci každého pásma.
Tieto pásma sú klasifikované ako reštrikčné pásmo I, ktoré sa nachádza mimo oblasti, v ktorej sa potvrdilo ohnisko infekcie vírusom nodulárnej dermatitídy, a reštrikčné pásmo II, ktoré zahŕňa oblasť, v ktorej sa potvrdilo ohnisko infekcie vírusom nodulárnej dermatitídy.
(5)
Ďalej sa vo vykonávacom nariadení (EÚ) 2021/1070 stanovili obmedzenia týkajúce sa premiestňovania hovädzieho dobytka a produktov z neho, zárodočných produktov a vedľajších živočíšnych produktov z reštrikčného pásma I a II, ako aj výnimky v súvislosti s týmito obmedzeniami.
Okrem toho sa v ňom stanovili pravidlá týkajúce sa povinností prevádzkovateľov, pokiaľ ide o certifikáty zdravia zvierat pri premiestňovaní hovädzieho dobytka, zárodočných produktov a nespracovaných vedľajších živočíšnych produktov z hovädzieho dobytka z reštrikčných pásiem I a II mimo tieto pásma.
(1) Ú. v.
EÚ L 84, 31.3.2016, s.
1. * Týmto označením nie sú dotknuté pozície k usporiadaniu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.
(2) Vykonávacie nariadenie Komisie (EÚ) 2021/1070 z 28. júna 2021, ktorým sa na obmedzené obdobie stanovujú osobitné opatrenia na kontrolu infekcie vírusom nodulárnej dermatitídy (Ú. v.
EÚ L 230, 30.6.2021, s. 10).